S-3332/2020

Mál þetta sem dómtekið var 26. apríl 2021 höfðaði Lögreglustjórinn á Suðurnesjum með ákæru 14. desember 2020 á hendur ákærða M-x-x W-x-x, kt. [...], [...], Reykjanesbæ:

„fyrir umferðarlagabrot, með því að hafa sunnudaginn 15. nóvember 2020 ekið bifreiðinni [...] um Sólvallagötu, í Reykjanesbæ, sviptur ökuréttindum ogundir áhrifum áfengis (í blóði mældist alkóhól 1.87 ‰ ) og því ekki fær um að stjórna bifreiðinni örugglega.

Telst háttsemi þessi varða við 1., sbr. 3. mgr. 49. gr. og 1. mgr. 58. gr., allt sbr. 95. gr. umferðarlaga nr. 77/2019.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttinda, sbr. 1. og 5. mgr. 101. gr. umferðarlaga nr. 77/2019.“Í þinghaldi 10 mars 2021 var mál S- 464/2021 sem höfðað var með ákæru útgefinni 24. febrúar 2021, tekin fyrir og sameinuð mál þessu, á grundvelli heimildar í 1. mgr. 169. gr. laga nr. 88/2008 um meðferð sakamála. Í því máli er ákært fyrir: „fyrir umferðarlagabrot, með því að hafa fimmtudaginn 24. desember 2020 ekið bifreiðinni [...] utan í bifreiðina [...] þar sem hún stóð kyrrstæð og mannlaus við Hátún nr. 1 í Reykjanesbæ, og í kjölfar þess ekið á brott án þess að nema staðar og veita eiganda [...] upplýsingar og/eða tilkynna lögreglu um tjónið en í umrætt sinn var ákærði sviptur ökuréttindum og undir áhrifum áfengis og ávana- og fíkniefna (í blóði mældist alkóhól 2.60 ‰ og tetrahýdrókannabínól 2,2 ng/ml) og því ekki fær um að stjórna bifreiðinni örugglega.

Telst háttsemi þessi varða við 1. mgr. 14. gr., 1., sbr. 3. mgr. 49. gr., 1., sbr. 2. mgr. 50. gr og 1. mgr. 58. gr., allt sbr. 94. og 95. gr. umferðarlaga nr. 77/2019.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttinda, sbr. 1. og 5. mgr. 101. gr. umferðarlaga nr. 77/2019.“

Kröfur ákærða í málinu eru þær að honum verði gerð sú vægasta refsing sem lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála. Ákærði hefur játað sakargiftir og var málið tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig um lagaatriði máls og ákvörðun viðurlaga.

Ákærði er fæddur í ágúst árið [...]og hefur fimm sinnum áður sætt refsingu. Við mat á refsingu er litið til þess að ákærði er að hefur fimm sinnum áður ekið undir áhrifum áfengis og fjórum sinnum sviptur ökurétti. Með hliðsjón af sakarefni málsins og með vísan til 77. gr. almennra hegningarlaga þykir refsing ákærða hæfilega ákveðin fangelsi í 9 mánuði.

Samkvæmt úrslitum málsins, sbr. 1. mgr. 235. gr. laga nr. 88/2008 um meðferð sakamála, verður ákærða gert að greiða allan sakarkostnað. Ákærði dæmist því til að greiða útlagðan kostnað vegna rannsókna á lífsýnum, samtals 219.244 krónur.

Með vísan til framangreinds þykir, í samræmi við kröfugerð ákæruvalds og með vísan til 99. og 101. gr. umferðarlaga nr. 77/2019, rétt að ítreka ævilanga sviptingu ökuréttar frá birtingu dóms þessa að telja.

Ó-kk-nf E-kk-nf J-kk-nf aðstoðarmaður dómara kveður upp dóm þennan.

Dómsorð:

Ákærði M-x-x W-x-x sæti fangelsi í 9 mánuði.

Áréttuð er ævilöng svipting ökuréttar ákærða frá dómsbirtingu að telja.

Ákærði greiði 219.244 krónur í sakarkostnað.

Ó-kk-nf E-kk-nf J-kk-nf